૧૯૪૭માં ભારત અને પાકિસ્તાનના ભાગલા પડ્યા એ પછી મિલ્ખા સિંહ જ્યારે દિલ્હી આવ્યા ત્યારે તે પાકિસ્તાનમાં તબાહ થઈને આવ્યા હતા. કોમવાદીઓએ તેમનું ઘર સળગાવી નાખ્યું હતું અને તેમનાં મા-બાપની હત્યા કરી નાખી હતી. સાચા અર્થમાં ખાલી ખિસ્સે અને શર્ટ-પૅન્ટમાં દિલ્હી સ્ટેશન પર ઊતરેલા મિલ્ખા સિંહ પોતાનાં મમ્મી-પપ્પાની અંતિમવિધિ પાકિસ્તાનમાં નહોતા કરી શક્યા એટલે તેમણે એ વિધિ પણ દિલ્હી આવીને નિભાવી. તેમનાં મા-બાપનાં શબ પાકિસ્તાનમાં હતાં એટલે અંતિમવિધિ માટે મિલ્ખાએ રસ્તા પર પડેલા કાપડના નાખી દીધેલા ટુકડાઓમાંથી બે પૂતળાં બનાવ્યાં હતાં અને એ પૂતળાંની અંતિમવિધિ કરી હતી.